
REFERAT

privind aprobarea Programului local multianual pentru creşterea performanţei energetice 
la 82 de blocuri  de locuinţe  din municipiul Timişoara şi a

indicatorilor tehnico-economici, corespunzători lucrărilor de intervenţie, 
pentru perioada 2009-2010

Directiva 2006/32/CE a Parlamentului European şi a Consiliului din 5 aprilie 2006 privind eficienţa energetică la utilizatorii finali şi serviciile energetice şi de abrogare a Directivei 93/76/CEE a Consiliului prevede ca statele membre să ia toate măsurile pentru îmbunătăţirea eficienţei energetice la utilizatorii finali şi stabilirea unei ţinte naţionale de minimum 9% privind economiile de energie pentru al 9-lea an de aplicare al directivei.

Reducerea consumurilor de energie pentru încălzirea blocurilor de locuinţe are ca efecte reducerea costurilor de întreţinere cu încălzirea, diminuarea efectelor schimbărilor climatice, prin reducerea emisiilor de gaze cu efect de seră, creşterea independenţei energetice, prin reducerea consumului de combustibil utilizat la prepararea agentului termic, precum şi ameliorarea aspectului urbanistic al imobilelor.

Programul naţional multianual privind creşterea performanţei energetice la blocurile de locuinţei reprezintă documentul elaborat de către Ministerul Dezvoltării Regionale şi Locuinţei, în baza programelor locale aprobate prin hotărâri ale consiliilor locale. 


Coordonatorul local centralizează şi întocmeşte Programul local multianual, conform criteriilor de selecţie aprobate prin H.C.L. nr.28/27.01.2009, pe baza solicitărilor venite de la asociaţiile de proprietari.
Cele 82 de blocuri de locuinţe propuse a fi incluse în Programul local multianual 2009-2010, dintr-un total de 460, identificate şi inventariate până în momentul de faţă,  întrunesc toate criteriile impuse prin HCL nr.28/2009, au un număr total de 2661 de apartamente şi o suprafaţă utilă totală de 160.804 m.p.  
Având în vedere faptul că cele 82 de blocuri de locuinţe sunt clădiri similare ca regim de înălţime şi soluţii constructive ale anvelopei cu cele 75 de blocuri de locuinţe incluse în Programul local multianual 2009 şi datorită termenului de urgenţă impus pentru soluţionarea adresei cu nr. de înregistrare SC 2009-12247/04.06.2009 a  Ministerului Dezvoltării Regionale şi Locuinţei, valorile indicatorilor tehnico-economici aprobaţi prin HCL nr.226/2009, în urma documentaţiei de avizare a lucrărilor de intervenţie, întocmite de către firmele de proiectare SC IPROTIM SA şi SC DOSETIMPEX SRL, au fost considerate valori de reper.  

Comisia de Eficienţă Energetică, întrunită în şedinţa de lucru din data de 25.06.2009, a avizat Programul local multianual 2009-2010 şi indicatorii tehnico-economici, în vederea fundamentării alocaţiilor de la bugetul de stat şi bugetul local din anul 2010.

Faţă de cele menţionate anterior, propunem spre aprobarea Consiliului Local Timişoara, Programul local multianual pentru creşterea performanţei energetice a blocurilor de locuinţe din municipiul Timişoara, în perioada 2009-2010 şi indicatorii tehnico-economici,  corespunzători lucrărilor de intervenţie ce urmează a fi executate. 

